— Дзіцячай літаратуры на беларускай мове такога кшталту няшмат, таму гэтыя кнігі сталі ў нас вельмі папулярнымі, — кажа аўтар перакладу Юі Вісландэр са шведскай мовы на беларускую Надзея Кандрусевіч. — Шведская літаратура адрозніваецца ад традыцый, якія маем мы. Дзякуючы Астрыд Ліндгрэн, якая ў 1940-я сканцэнтравалася ў сваіх творах на дзіцяці і ў той жа час стала ўздымаць сур’ёзныя тэмы, многія пісьменнікі таксама пачалі працаваць у гэтым кірунку. Мне як маме не хапае ў нас такой літаратуры, таму я ўзялася перакладаць кнігі шведскіх аўтараў. Гісторыі пра прыгоды каровы Мамы Му — ужо класіка ў Швецыі. У Беларусі зараз выйшла шостая кніга з дзевяці.